Natten til onsdag var fire unge mænd impliceret i en voldsom trafikulykke i Aalborg Øst. En af de fire unge mænd blev i forbindelse med ulykken slynget ud af bilen og er efterfølgende blevet indlagt på Aalborg Universitetshospital i kunstigt koma som følge af de skader, han pådrog sig i forbindelse med ulykken, hvor bilen med de fire unge mænd ramte et træ. Nu har Nordjyllands Politi sigtet føreren af en sort firehjulstrækker for vanvidskørsel, forsætlig påkørsel og uagtsom legemsbeskadigelse. Politiet mener, at føreren af den sorte firehjulstrækker med vilje kørte bilen med de fire unge af vejen. - Ud fra hvad vi har fået at vide fra vidner og andre, tyder alt på, at han har været skyld i ulykken, siger Kenneth Rodam fra Nordjyllands Politi. Den mandlige fører af den sorte firehjulstrækker - en 37-årig mand - blev anholdt på stedet kort efter ulykken, og senere onsdag vil han blive fremstillet i grundlovsforhør. Tre andre undersøgt for mindre skader De tre andre unge mænd i den bil, som forulykkede, er også kørt til Aalborg Universitetshospital, hvor de bliver undersøgt og behandlet for mindre skader. De pårørende til de fire unge mænd er blevet underrettet.

Referat:
Én ung mand er i kritisk tilstand efter et trafikuheld onsdag. Nu er en mandlig bilist sigtet for forsætlig påkørsel.